Nepovratna sredstva nacionalnim organom za podpiranje razvoja zmogljivosti v nacionalnih dejavnostih in infrastrukturi, potrebnih za izvajanje CWC: v izbranih nacionalni organih se spodbudi pilotni projekt za financiranje dejavnosti v okviru nacionalnega izvajanja. V poskusni fazi bo projekt financiral približno 12 nacionalnih organov, vsak izmed izbranih nacionalnih organov pa bo prejel največ 15 000 EUR. Prepoznavanje posebnih nalog za povečanje zmogljivosti v nacionalnih organih, da se doseže izboljšanje postopka nacionalnega izvajanja, bo določalo obseg in značaj podpore, ki se bo nudila.

V teku leta 2005 je EU s prostovoljnim prispevkom podprla prizadevanja OPCW pri podpiranju držav pogodbenic, da izpolnijo svoje obveznosti v skladu z načrtom ukrepov glede izvajanja obveznosti iz člena VII. V okviru dvostranskih obiskov tehnične pomoči se je zagotovila posebna pomoč državam pogodbenicam, ki so to zahtevale. Na teh obiskih so se določile nadaljnje dejavnosti za izpolnitev obveznosti iz člena VII, vključno z izdelavo akcijskega načrta za vsako državo posebej. Odziv na te dvostranske obiske tehnične pomoči je bil pozitiven, države pogodbenice so začele z dejavnostmi za izpolnjevanje svojih obveznosti in določile posebna področja za prihodnjo pomoč. Da se ohrani dinamika, ki se je vzpostavila v teh državah pogodbenicah glede izvajanja, bi lahko leta 2006 prejele podporo s strani EU za posebna področja pomoči, ki so jih same določile.

Posebna področja, za katera države pogodbenice lahko zahtevajo podporo v bližnji prihodnosti, vključujejo sredstva za prirejanje nacionalnih informativnih tečajev za osebje iz ustreznih agencij, služb in ministrstev o izvajanju različnih določb CWC, honorarje za svetovanje za pravnike, ki pripravljajo nacionalno izvedbeno zakonodajo, objavo in distribucijo sprejete zakonodaje in predpisov, prevod nacionalne izvedbene zakonodaje in izvedbenih predpisov v lokalni jezik ter ustanovitev pisarne za nacionalni organ. Ta nepovratna sredstva ne bodo zagotavljala nobene finančne pomoči za plače.

Pilotni projekt, ki vključuje posebna področja podpore, bo izveden na način, ki zagotavlja, da se okrepijo nacionalne zmogljivosti za izvajanje določb Konvencije in da te zmogljivosti občutno prispevajo k napredku držav pogodbenic prejemnic.

Izbira nacionalnih organov, ki bodo prejeli nepovratna sredstva, bo potekala na osnovi skrbno določenih meril, ki med drugim dokazujejo, da so zmožni napredovati pri izvajanju določb CWC in v skladu z akcijskim načrtom, izdelanim za vsako državo posebej v okviru dvostranskega obiska pomoči. Za izbiro nacionalnih organov in predlaganih svetovalcev bo vzpostavljen postopek odobritve, ki bo vključeval predstavnike Predsedstva Sveta EU, pisarne osebnega predstavnika visokega predstavnika proti širjenju orožja za množično uničevanje, službe Komisije in OPCW. Nepovratna sredstva naj bi prispevala k temu, da bo izbrani nacionalni organ v naslednjih letih postal samostojni subjekt.

Nacionalni organi prejemniki, ki bodo prejeli nepovratna sredstva, bodo OPCW predložili merljive cilje, ki jih želijo doseči, in točno določen časovni okvir za njihovo izvajanje s pomočjo uporabe nepovratnih sredstev. V okviru pogodbe bo nacionalni organ prejemnik moral redno poročati OPCW o svojih dejavnostih. Izplačilo nepovratnih sredstev poteka v delnih zneskih, ki se izplačajo postopno po pregledu doseženega napredka. OPCW bo zagotovila EU bistvene informacije o napredku držav pogodbenic prejemnic in finančno poročilo o uporabi podpor s strani vsake izmed držav pogodbenic.

Skupni znesek predvidenih stroškov: 180 000 EUR;